**Feyzulla Qasımzadə** (22 fevral 1898, Mərdəkan, Bakı qəzası – 29 mart 1976, Bakı) — ədəbiyyatşünas, pedaqoq, Azərbaycan EA-nın həqiqi üzvü (akademik), filologiya elmləri doktoru (1955), professor (1957), Azərbaycanın Əməkdar elm xadimi (1958) və Əməkdar müəllimi (1943).

Həyatı
------

Feyzulla Qasımzadə 22 fevral 1898-ci ildə Bakının Mərdəkan kəndində anadan olmuşdur. Ali təhsilini əvvəlcə 1923-1925-ci illərdə Azərbaycan Pedaqoji Unistitutunda, daha sonra 1926-1929-cu illərdə Bakı Dövlət Universitetinin Şərqşünaslıq fakültəsində almışdır. 1929-1931-ci illərdə Azərbaycan Dövlət Elmi Tədqiqat İnstitutunun aspirantı olmuşdur.

Əmək fəaliyyəti
---------------

Feyzulla Qasımzadə əmək fəaliyyətinə 1916-cı ildən Abşeron kəndlərində və Bakı şəhərinin məktəblərində müəllimliklə başlamışdır. O, 1928-1929-cu illərdə Bakı Pedaqoji Texnikumunda 1929-1931-ci illərdə APİ-də müəllim kimi fəaliyyət göstərmişdir. 1931-1938-ci illərdə Xalq Maarif Komissarlığında metodist-təlimatçı vəzifəsində çalışmışdır.

Feyzulla Qasımzadə SSRİ EA Azər­bay­can Filialı­nın Dil və Ədə­biy­yat İns­titutunda baş elmi işçi, Azərbaycan Pe­daqoji İnstitu­tunda do­sent, kafedra müdiri, Bakı Dövlət Universitetində kafedra mü­di­ri, 1959-cu ildə Azərbaycan Pedaqoji İnstitu­tun­da Ədəbiyyat ka­fed­ra­­sının müdiri kimi fəaliyyət göstərmişdir.

Elmi fəaliyyəti
---------------

Azərbaycan ziyalılarının böyük bir ordusunun müəllimi olmuş, bir neçə nəsil onun dərslikləri ilə təhsil almışdır. Feyzulla Qasımzadə ədə­biy­­yat tarixçisi kimi tanı­nan ilk alim­lə­rdən biri olmuşdur. XIX əsr Azərbaycan ədəbiyyatı tarixinin ilk və əsaslı tədqiqi bilavasitə alimin adı və fəaliyyəti ilə bağlıdır.

Feyzulla Qasımzadə "XIX əsr Azərbaycan ədəbiyyatı tarixi" adlı fun­damental təd­qiqatın (1956, 1962, 1974), həm də M.F.Axun­d­­­­za­də (1938), A.Bakı­xa­nov (1956) və N.Vəzirov (1954) haq­qın­dakı mo­no­qra­­fiyaların müəllifidir.

Feyzulla Qasımzadə 1939-cu ildə "M.F. Axundovun həyat və yaradıcılığı" mövzusunda namizədlik, 1955-ci ildə isə "XIX əsr Azərbaycan ədəbiyyatında realist-demokratik cərəyanın inkişafı tarixi" mövzusunda doktorluq dissertasiyasını müdafiə etmişdir.

Alim 30 elmlər doktoru və 120 elmlər nazmizədi yetişdirmişdir. O, 600-dək çap edilmiş elmi məqalənin, 400-dən artıq qəzet və jurnal məqaləsinin, 34 kitabın (monoqrafiya, dərslik, dərs vəsaiti, müntəxabat və s.) müəllifidir.

Kitabları
---------

* "Xalq aşıq poe­zi­­yası" (1950)
* "Tən­qidi realizm" (1952)
* "Va­qifin ədəbi məktəbi" (1954)
* "M.F.Axundovun həyat və yaradıcılığı" (1962)
* "Ədəbiyyatdan terminlər lüğəti" (1940)
* "N.B.Vəzirov" (1954)
* "XIX əsr Azərbaycan ədəbiyyatında realist-demokratik cərəyanlar" (1955)
* "A.A.Bakıxanov Qüdsi" (1956)
* "XIX əsr Azərbavcan ədəbiyyatı tarixinə dair tədqiqlər" (1960)
* "XIX əsr Azərbaycan ədəbiyyatı tarixi" (1947, 1956, 1966, 1974, 2017)

Təltifləri
----------

* "Qırmızı Əmək Bayrağı" ordeni (1953, 1967);
* "Qafqazın müdafiəsinə görə" medalı (1944);
* "Böyük Vətən müharibəsində əmək igidliyinə görə" medalı;
* Qabaqcıl maarif xadimi fəxri adı;
* Əməkdar elm xadimi fəxri adı (1958);
* Əməkdar müəllim fəxri adı (1943);

Vəfatı
------

Feyzulla Qasımzadə 1976-cı ilin 29 martında Bakıda vəfat etmiş və Mərdəkan kəndində dəfn edilmişdir.

İstinadlar
----------

1. 1 2 3 4 5 6 7 8 9 10  "Qasımzadə Feyzulla Səməd oğlu" (Azərbaycan). science.gov.az. 17-09-2021 tarixində arxivləşdirilib.
2. 1 2 3 4 5  *Himalay QASIMOV.* "Akademik Feyzulla Qasımzadə və müasirləri" (Azərbaycan). 525.az. 2023-07-13 tarixində arxivləşdirilib.
3. 1 2  "Feyzulla Qasımzadə" (Azərbaycan). medeniyyet.az. 2023-07-13 tarixində arxivləşdirilib.

Xarici keçidlər
---------------

* Feyzulla və Fuad Qasımzadələr
* XIX əsr Azərbaycan ədəbiyyatı tarixi